กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นในหลายพื้นที่ โดยเฉพาะสูงสุดบริเวณริมถนนคู่ขนานพระราม 2 อ.เมือง จ.สมุทรสาคร  คาด ช่วงบ่ายปริมาณฝุ่นจะลดลง เนื่องจากลมพัดแรงขึ้น
กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นในหลายพื้นที่ โดยเฉพาะสูงสุดบริเวณริมถนนคู่ขนานพระราม 2 อ.เมือง จ.สมุทรสาครคาด ช่วงบ่ายปริมาณฝุ่นจะลดลง เนื่องจากลมพัดแรงขึ้น        สถานีตรวจวัดคุณภาพอากาศ กรมควบคุมมลพิษ (คพ.) ได้ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ (25 ม.ค.62) ภาพรวมคุณภาพอากาศอยู่ในระดับคุณภาพดีถึงมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 41 - 91 ไมโครกรัมต่อลูกบาศก์เมตร ซึ่งปริมาณฝุ่นละอองเพิ่มขึ้นหลายพื้นที่จากเมื่อวานนี้ เนื่องจากสภาพอากาศมีหมอกในตอนเช้า อากาศลอยตัวได้ดี แต่ลมพัดอ่อน ทั้งนี้คาดการณ์ว่าช่วงบ่ายวันนี้จากการพยากรณ์และแบบจำลองของกรมอุตุนิยมวิทยาอากาศยังลอยตัวได้ดีและมีลมพัดแรงขึ้น ทำให้ปริมาณฝุ่นละอองมีโอกาสเจือจางลงได้ โดยมีปริมาณฝุ่นละอองเกินค่ามาตรฐานสูงสุดบริเวณริมถนนคู่ขนานพระราม 2 อ.เมือง จ.สมุทรสาคร 91 ไมโครกรัมต่อลูกบาศก์เมตร ขณะที่ค่าฝุ่นละอองขนาดไม่เกิน 10 ไมครอน (PM10) ตรวจพบค่าระหว่าง 57 - 132 ไมโครกรัมต่อลูกบาศก์เมตร เกินมาตรฐานบริเวณริมถนนกาญจนาภิเษก เขตบางขุนเทียน , ต.ทรงคนอง อ.พระประแดง จ.สมุทรปราการ และ ต.อ้อมน้อย อ.กระทุ่มแบน จ.สมุทรสาคร        ทั้งนี้ คพ. และหน่วยงานที่เกี่ยวข้องยังดำเนินมาตรการป้องกันและแก้ปัญหาฝุ่นละออง PM2.5 อย่างเข้มข้นและต่อเนื่อง เช่น ล้างถนนทุกวันทุกสาย ฉีดละอองน้ำในอากาศเพื่อเพิ่มความชื้น ตรวจจับรถควันดำเกินค่ามาตรฐาน การทำฝนเทียม และห้ามเผาในที่โล่ง โดยประชาชนสามารถติดตามสถานการณ์คุณภาพอากาศแบบ Realtime ได้ทางแอพพลิเคชั่นและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com